পুলিশের তৎপরতায় দু’টি ঘটনাতেই ধরা পড়েছে অভিযুক্তেরা।
পুলিশ জানিয়েছে, মঙ্গলবার রাত পৌনে ৯টা নাগাদ ই এম বাইপাসের সার্ভে পার্ক থানা এলাকায় ‘সত্যজিৎ রায় ফিল্ম ইনস্টিটিউটে’র সামনে দিয়ে হেঁটে বাড়ি ফিরছিলেন বছর ছাব্বিশের এক গৃহবধূ। তিনি অজয়নগরের বাসিন্দা। বাইপাসের সার্ভিস রোডে তাঁকে একা পেয়ে এক দুষ্কৃতী তাঁর শ্লীলতাহানি করে বলে অভিযোগ। সঙ্গে সঙ্গে ওই মহিলা ফোন করেন পুলিশের ১০০ ডায়ালে। ফোন পেয়েই লালবাজারের কন্ট্রোল রুম থেকে সার্ভে পার্ক এবং পূর্ব যাদবপুর থানাকে সতর্ক করা হয়। থানা এবং ট্র্যাফিক পুলিশের টহলদারি ভ্যান ঘটনাস্থলে পৌঁছে যায়। ধৃতের নাম ভরত ওঝা। সে অজয়নগরের ফোর্থ রোডের বাসিন্দা। নিগৃহীতা মহিলার অভিযোগের ভিত্তিতে পুলিশ তাকে গ্রেফতার করে। 
ওই ঘটনার ৪৫ মিনিট পরেই বালিগঞ্জ থানার ডোভার রোডে আরেক মহিলার শ্লীলতাহানির ঘটনা ঘটে। পুলিশ জানিয়েছে, রাত সাড়ে ৯টা নাগাদ বালিগঞ্জের বাসিন্দা বছর তিরিশের ওই মহিলা তাঁর বন্ধুর সঙ্গে ডোভার রোড দিয়ে হেঁটে যাচ্ছিলেন। সাইমন জন নামে এক দুষ্ক়ৃতী ওই মহিলার উদ্দেশে কটূক্তি করে এবং তাঁর শ্লীলতাহানিও করে বলে অভিযোগ। প্রতিবাদ করলে মহিলার বন্ধুকে মারধর শুরু করে ওই দুষ্কৃতী। তাঁরা ওই দুষ্কৃতীকে ধরে রেখে পুলিশের ১০০ ডায়ালে ফোন করেন। পুলিশ দ্রুত ঘটনাস্থলে পৌঁছে অভিযুক্তকে গ্রেফতার করে। সাইমন থাকে লেক থানা এলাকার পন্ডিতিয়া রোডে। মহিলার বন্ধুর বাড়ি দিল্লিতে। তিনি একটি আন্তর্জাতিক বিমান সংস্থায় কাজ করেন। 

ডোভার রোডে দুষ্কৃতীকে ধরেন নিগৃহীতাই।—নিজস্ব চিত্র 
বুধবার মহিলা বলেন,‘‘আমি আর আমার বন্ধু মঙ্গলবার রাত সাড়ে ৯টা নাগাদ বালিগঞ্জ সার্কুলার রোড থেকে হাঁটতে হাঁটতে ডোভার রোডের দিকে ঘুরতেই হঠাৎ একজন এসে আমার গায়ে হাত দেয়। তারপর নানা রকম মন্তব্য করে। আমি নিজেই লোকটাকে ধরেছি।’’ তিনি জানান, ওই দুষ্কৃতী পালানোর চেষ্টা করছিল। তাঁর বন্ধু ওই দুষ্কৃতীকে আটকে রাখেন। ওই মহিলা ১০০ ডায়ালে ফোন করে পুলিশ ডাকেন। দশ থেকে পনেরো মিনিটের মধ্যে পুলিশ চলে আসে। তিনি পুলিশকে ঠিক কোন জায়গায় ঘটনাটি ঘটেছে, তা বোঝাতে পারছিলেন না। একজন ট্যাক্সিচালক তাঁকে সাহায্য করেছিলেন। 
এক সময়ে পুলিশের ১০০ ডায়াল নিয়ে সাধারণ মানুষের বিস্তর অভিযোগ থাকলেও সম্প্রতি কয়েকটি ক্ষেত্রে পুলিশ দ্রুত ব্যবস্থা নিয়েছে। গত সেপ্টেম্বরে ১০০ ডায়ালে পর্ণশ্রী থানা এলাকার এক বাসিন্দার ফোন পেয়ে পুলিশ গিয়ে এক মহিলাকে আত্মহত্যার হাত থেকে রক্ষা করে। প্রতিবেশী ওই বাসিন্দা জানলা দিয়ে দেখতে পেয়েছিলেন মহিলা গলায় দড়ি দিয়ে আত্মহত্যার চেষ্টা করছেন। গত অক্টোবর মাসের শেষ সপ্তাহে একইভাবে ১০০ ডায়ালে ফোন পেয়ে কসবার রাজডাঙায় এক নাবালিকার যৌন নির্যাতন রুখে দিয়েছিল পুলিশ। গ্রেফতার হয়েছিল অভিযুক্ত। সেখানেও এক ব্যক্তি দেখতে পেয়েছিলেন, ওই নাবালিকাকে মুখ চেপে একটি পরিত্যক্ত ঘরে নিয়ে যাচ্ছে এক নিরাপত্তারক্ষী। কালীপুজোর আগের রাতে ভবানীপুরের যদুবাবুর বাজারে এক ব্যবসায়ীকে আগ্নেয়াস্ত্র দেখিয়ে টাকা ছিনতাইয়ের চেষ্টা করে এক দুষ্কৃতী। ফোন যায় ১০০ ডায়ালে। পুলিশের তৎপরতায় অস্ত্র-সহ গ্রেফতার হয় অভিযুক্ত।